Aucamp: ‘Msimanga het my nooit gevra om te bedank’Marietha Aucamp. Foto: Facebook Marietha Aucamp, die Stad Tshwane se personeelhoof wat Donderdagaand te midde van ŉ mediastorm bedank het, het Vrydag gesê dis onwaar dat Solly Msimanga, burgemeester van Tshwane, vir haar gevra het om te bedank. Aucamp het gesê sy sal nie reageer op die verklaring wat vrygestel is deur Msimanga dat hy haar glo gevra het om te bedank nie. “Dit is nie hoe ek die gesprek onthou nie. Die gesprek was gebaseer op waar ons in die oomblik in die stad is, wat die politieke risiko is en wat die risiko verbonde is as die administrasie voortgaan,” het sy in ŉ onderhoud aan Talk Radio 702 gesê. Toe sy gevra is of sy voel dat sy bedrieg is aangesien die burgemeester se verklaring anders beweer, het sy weereens volgehou sy is nooit gevra om te bedank nie. “Ek weet die burgemeester het nie daardie verklaring geskryf nie, so ek voel nie bedrieg deur hom nie.” Samkelo Mgobozi, Msimanga se woordvoerder, het gesê die verklaring was in oorleg met die burgemeester geformuleer en die korrekte proses is gevolg. Mgobozi hou vol die verklaring is uitgereik met die burgemeester se goedkeuring. Maroela Media het vroeër berig News24 het berig dat Aucamp die pos van R1,2 miljoen per jaar losgeslaan het ten spyte van die feit dat sy moontlik nie oor die gepaste kwalifikasies vir die pos beskik nie. Volgens die berig het die posadvertensie dit uiteengesit dat die kandidaat ŉ Baccalaureus-graad of gelykstaande kwalifikasie moet hê. Toe Aucamp gevra is hoekom haar persoonlike assesseringsvorm aandui dat sy ŉ Baccalaureus-graad het, het sy geantwoord dat sy nie weet wie daardie dokumente ingevul het nie, want sy het in haar aansoek aangedui dat sy net matriek het. “Ek dink daar was persoonlike lêers van myself en ander kandidate van die stadsbestuur-pos wat gelek het. Ek weet daar is ŉ ondersoek aan die gang in verband met die lek daarvan.”